Ключавой фігурай сістэмы спажывецкай кааперацыі заўсёды быў і застаецца пайшчык. Сёння на Пастаўшчыне гэта сістэма аб’ядноўвае 12900 членаў-пайшчыкаў, мае разгалінаваную сетку прадпрыемстваў гандлю, грамадскага харчавання, нарыхтовак і прамысловасці, уласнае будаўніцтва і транспартную арганізацыю, сучасны нарыхтоўча-перапрацоўчы комплекс. На прадпрыемствах райспажыўтаварыства працуюць 800 чалавек, 540 з якіх — кадры масавых прафесій. Гэта прадаўцы, повары, кандытары, пекары, вадзіцелі, нарыхтоўшчыкі і г.д. Яны знаходзяцца на пярэднім краі сферы абслугоўвання насельніцтва. Дзякуючы іх высокай кваліфікацыі, творчаму падыходу да справы, адданасці кааператыўным прынцыпам і каштоўнасцям, да шматлікіх узнагарод, якія ўжо маюць кааператары, сёлета дабавіліся новыя.